Роден е на 2 юли 1891 г. в Сливен. Баща му – полк. Никола Иванов, е сред героите на Балканската и Междусъюзническата война. Завършва основно образование в Стара Загора, а през 1909 г. – средно в София. В същата година влиза в кадетския клас на Военното училище в София, но го напуска през 1910 г. От есента на 1910 учи хидроинженерно строителство в Мюнхенския технически университет, Германия. След избухването на Балканската война се завръща в България и се включва като доброволец. Участва и в Междусъюзническата война. През 1915 г. се дипломира като строителен инженер. След завръщането си в България, през 1918 г., завършва школа за запасни офицери и е зачислен като поручик в 35-а железопътна строителна дружина. По време на Първата световна война участва като ръководител на строежа на железопътна линия в Македония. През 1920 г. се жени за германката Матилда, от която има три дъщери.